Ιωάννης Αραμπατζής

Ο Ιωάννης Αραμπατζής (Αθήνα, 13 Αυγούστου 1977) είναι Έλληνας χημικός, ερευνητής και επιχειρηματίας, ο οποίος  είναι ο ιδρυτής της ελληνικής νανοτεχνολογικής εταιρείας NanoPhos Α.Ε. που δραστηριοποιείται στην ανάπτυξη και εφεύρεση καινοτόμων υλικών και επιστρώσεων και έχει εξαγωγές σε παγκόσμιο επίπεδο. 

 Βιογραφικά στοιχεία 
Γεννήθηκε στην Αθήνα, όπου μεγάλωσε και ολοκλήρωσε τις εγκύκλιες σπουδές του. 

Σπούδασε στο Τμήμα Χημείας του Πανεπιστημίου Ιωαννίνων και αποφοίτησε το 2000. Στη συνέχεια εργάστηκε ως υπότροφος-ερευνητής του Ινστιτούτου Φυσικοχημείας στο Εθνικό Κέντρο Έρευνας Φυσικών Επιστημών «Δημόκριτος». Ολοκλήρωσε τις σπουδές του στο ΕΜΠ στο Τμήμα Χημικών Μηχανικών, από όπου έλαβε διδακτορικό δίπλωμα στη νανοτεχνολογία το 2004.

Το 2004 ως υπότροφος του Ιδρύματος Μποδοσάκη παρακολούθησε μεταπτυχιακό στη διοίκηση επιχειρήσεων (MBA) στην ιδιωτική σχολή ALBA Graduate Business School.

 Σταδιοδρομία 
Το 2005 κέρδισε την πρώτη θέση του Πανευρωπαϊκού Διαγωνισμού Επιχειρηματικού Σχεδίου (European Business Plan of the Year) στην Στοκχόλμη. Μετά από αυτή, ο Αραμπατζής ίδρυσε την χημική εταιρεία NanoPhos στο Λαύριο, μαζί με άλλους συνεργάτες. Ανέλαβε διευθύνων σύμβουλος αυτής και υπό την τεχνική του καθοδήγηση, η εταιρεία αναπτύσσει έκτοτε και εξάγει διεθνώς τεχνογνωσία και ειδικά σκευάσματα που βασίζονται στη νανοτεχνολογία για την κάλυψη των αναγκών διαφόρων βιομηχανικών τομέων. 

Έχει λάβει διεθνή βραβεία για επιχειρηματικές επιτυχίες όπως, βραβείο Καινοτομίας Bill Gates στην Ελλάδα, Green Award, RSM European Business Award National Champion, The Lloyd's Greek Shipping Awards. Η εν λόγω εταιρεία έχει οργανώσει τμήμα έρευνας και ανάπτυξης για τη δημιουργία νέων προϊόντων, με αντοχή στην υγρασία, τον ήλιο, την αύρα, τα ακραία καιρικά φαινόμενα.

Είναι εφευρέτης διεθνών διπλωμάτων ευρεσιτεχνίας και επίσης συγγραφέας 30 επιστημονικών δημοσιεύσεων σε ξένα περιοδικά κύρους, ενώ το όλο ερευνητικό έργο του έχει τύχει διεθνούς αναγνώρισης με περισσότερες από 3.000 παραπομπές.

Παραπομπές

Κατηγορία:Έλληνες χημικοί
Κατηγορία:Έλληνες επιχειρηματίες